Mikloško, Jozef, poslanec NR SR (2015-02-06):
Už ma kádrujú, aby som nehovoril dlho, ale mám to písomne, takže... (Reakcie z pléna a smiech v sále.) Dobre, odovzdám. Vážený pán predsedajúci, z toho, že akurát vy počúvate túto debatu, chcem povedať, že myslím si, že to naozaj nie je politikum, je to vec, ktorá je v podstate, skoro by som povedal, že zrejmá a je to náhoda, že je to pred referendom, to naozaj za to nikto nemôže, ale toto tu nebudeme nijako spomínať. Myslím si, že Slovensko pochopilo, že rodina je dôležitá, to je pozitívne. Je to frázou, že je základ národa, budúcnosť národa, ale to je pravdivá fráza, ktorú treba stále opakovať, a kto má troška cit, vie, že to je tak. Pred pár dňami tu bola tá pani Francúzka, ktorá milión ľudí dotiahla kvôli rodine do Paríža, a opakovane, na tú tému veľa zaujímavého porozprávala. Keď to Francúzi pochopili, ktorí majú pôrodnosť 2,3 – 4, tak by sme to aj my mohli pochopiť, ktorí by sme sa k tejto pôrodnosti mohli hlásiť, ale to už je mravokárčenie, prepáčte. V ústave sú dve prvé vety vďaka SMER-u a KDH, že manželstvo je jedinečný zväzok, to s týmto nesúvisí. „Slovenská republika manželstvo všestranne chráni“, ani to asi s tým nesúvisí, ale „manželstvo, rodičovstvo a rodina sú pod ochranou zákona“. A ďalej, „zaručuje sa osobitná ochrana detí a mladistvých“, tak to určite s touto navrhovanou doložkou súvisí. Keď sa pozrieme na zákon o rodine, mimochodom, máme ho veľmi dobrý, dlho sa pripravoval, ešte od 90. rokov, troška som bol voľakedy aj ja pri tom, tam to tiež je veľmi jasne napísané, čiže s týmito dvoma dokumentami ústavou a zákonom o rodine, naozaj z toho to c) vyplýva, že by nejaká takáto doložka vplyvov mohla a mala byť. Je zaujímavé, že keď sa 17. novembra 1991 vo Federálnom zhromaždení schválila Listina ľudských práv a slobôd, bola to slávnosť akurát na 17. novembra, Pavel Richetský bol spravodaj a ja som bol dosť v tomto zaangažovaný, takže táto celá listina sa vnorila do našej ústavy. Hoci to bola federálna listina, sa vnorila do našej ústavy a tam je. To je tiež pozitívne a tiež sa dotýka trocha tohto. Nedávno som bol v Bruseli, tam bola veľká diskusia, že či teda nejaké tlaky z Bruselu, čo sa týka rodiny a tak ďalej, neprídu k nám a tam nám jasne povedal veľmi zodpovedný človek, rodina je kompetencia vaša, máme tu 28 štátov Európskej únie, každý má svoj zákon o rodine, čiže toto nejako nabúrať alebo zjednotiť sa v podstate nedá. Chcem upozorniť, že aj keď sú dokumenty OSN a sú dokumenty Európskej únie, neplatia u nás, pokiaľ ich my neratifikujeme. To tiež len ako maličká pripomienka. Mne sa zdá, že táto malá doložka naozaj je jednoduchá, keď zákon robíte rok, tak tú tabuľku môžete vyplniť za 5 minút a pravdivo, lebo navrhovateľ vie, o čo sa jedná, a teda tiež si myslím, bolo by veľmi rozumne ju prijať. Obavy, že nejaká rodina na to doplatí, myslím, že nie sú namieste. Samozrejme, rodina je veľmi široký pojem a najmä tá veta, že „zaručuje sa osobitná ochrana detí a mladistvých“, to vlastne hovorí, že tie deti sú najdôležitejšie a tie sa osobitne chránia, aj touto doložkou napríklad. Je veľa typov rodín, o nich sa to tu hovorilo, rozvedených, nerozvedených, samotárov a tak ďalej, siroty, nesiroty, všade ide o deti a mladistvých a ide o vplyv aj na nich, na rodinu, na rodinné prostredie a na manželstvo, tak ako je to v tomto návrhu. Samozrejme, už teraz, keď prichádzajú nejaké zákony, napríklad herne alebo o drogách, alebo exekúciách, daňové veci, odvodové veci, nejaké veci, ktoré majú aj nežiaduci vplyv na mládež, rodinu, už teraz by sa tam zišlo mať niečo takéto. Hneď nám napadne, áno, ale čo deti, čo mládež, čo rodina? Čiže to je, by som povedal, celkom také automatické, že by to tam mohlo a malo byť. Ja som si myslel, a to teda nebudú moji kolegovia ma za to chváliť. Keď SMER a KDH dali do ústavy tú doložku, tak mohli prípadne tento zákon spoločne dať a vlastne SMER to môže potvrdiť, že vlastne bude za tento ani nie zákon. Je to malá vec, určite Európa si to všimne, že nám záleží na rodine. A už ako dopadne referendum, tak dopadne, ja viem, ako dopadne, tak toto by tam mohlo byť. Posledná moja poznámka je, že nielen ústavnoprávny, ale aj ľudskoprávny výbor by sa mohol tomuto venovať. Je to tiež, čiže navrhujem, aby... (Reakcia z pléna.) Ale tam mi nedáte ani slovo, hlasovať nemôžem, čiže ja by som radšej v ľudskoprávnom, tam by som šéfoval ja. Dobre. Vážení, ďakujem vám, že ste ma vypočuli, môžem to odovzdať písomne. Je to vážna vec, schváľme to.